
A MALIGNUS TÁPCSATORNAI DAGANATOK VIZSGÁLATA A MAROSVÁSÁRHELYI I-ES SZÁMÚ BELGYÓGYÁSZATI KLINIKA BETEGANYAGÁBAN

Kulcsszavak: epeúti daganat; májdaganat; prekancerózus; colon daganat
Bevezetés: A malignus tápcsatornai daganatok egy heterogén betegségcsoportot képviselnek, változatos megjelenési formákkal, melyeknek incidenciája folyamatos növekedést mutat. Jelentősége abban nyilvánul meg, hogy a harmadik leggyakoribb elhalálozási ok. Tanulmányunk célja a malignus tápcsatornai daganatok előfordulásának, lokalizációjának, diagnosztizálásának, szövődményeinek és utánkövetésének a vizsgálata.
Módszerek: Retrospektív kutatást végeztünk az I-es számú Belgyógyászati Klinika, 2020. január és
2022.szeptember között beutalt 200, malignus tápcsatornai betegséggel diagnosztizált beteg adatait
felhasználva. Megvizsgáltuk a betegek életkorát, nemét, lakhelyét, a daganat elhelyezkedését, szubjektív panaszokat és egyéb klinikai és paraklinikai eredményeket.
Eredmények: A beteganyag 60%-át férfiak, 40%-át nők képezik, leginkább a 70-79 éves korcsoportból. A vidéki:városi arány 3:2. A legtöbb beteg a beutalás előtt lett diagnosztizálva a malignus kórképpel, melyből a leggyakoribb entitás a vastagbél tumor. A betegek rossz általános állapotban, gyakran a daganat szövődménye miatt kerülnek beutalásra (fertőzés, mélyvénás trombózis, anémiás tünetcsoport, ionháztartási zavar, hipoproteinémia, áttétek). Magas számban fordulnak elő a prekancerózus állapotok talaján kialakult daganatok, például: májcirrózis (májdaganat), epekő (epeúti daganat), gyomorfekély (gyomor daganat), polip (colon daganat). Kiemelendő, hogy sok betegnek volt szüksége valamilyen vérkészítmény alkalmazására (eritrocita massza, friss fagyasztott plazma), ezért 35%ban meghatározták a vércsoportot.
Annak ellenére, hogy a romániai populáció 6%-a AII negatív vércsoportú, a beteganyagunk egyetlen ilyen vércsoportú beteget sem tartalmazott.
Megbeszélés: Fontos a malignus tápcsatornai daganatok időbeni diagnosztizálása a megfelelő
módszerekkel, helyes kezelése és utánkövetése.



